送顏平原
作者：岑參
朝代：唐

paragraphs: 天子念黎庶，詔書換諸侯。
仙郎授剖符，華省輟分憂。
置酒會前殿，賜錢若山丘。
天章降三光，聖澤該九州。
吾兄鎮河朔，拜命宣皇猷。
駟馬辭國門，一星東北流。
夏雲照銀印，暑雨隨行輈。
赤筆仍在篋，鑪香惹衣裘。
此地鄰東溟，孤城弔滄洲。
海風掣金戟，道吏呼鳴騶。
郊原北連燕，剽劫風未休。
魚鹽隘里巷，桑柘盈田疇。
爲郡豈淹旬，政成應未秋。
易俗去猛虎，化人似馴鷗。
蒼生已望君，黃霸寧久留。